b"\n_START_ARTICLE_\nJugoslavenska nogometna reprezentacija\n_START_SECTION_\nPovijest\n_START_PARAGRAPH_\nPrva organizirana reprezentacija bila je 1919. u Kraljevini Jugoslaviji koja je postojala izme\xc4\x91u dva svjetska rata. Nogometni savez Kraljevine Srba, Hrvata i Slovenaca osnovan je u Zagrebu 1919. godine pod imenom Jugoslavenski nogometni savez (slu\xc5\xbebeno priznat od FIFA-e), a reprezentacija je svoju prvu me\xc4\x91unarodnu nogometnu utakmicu odigrala na Ljetnim olimpijskim igrama u Antwerpenu 1920. godine. Protivnik je bila reprezentacija \xc4\x8cehoslova\xc4\x8dke, a igra\xc4\x8di koji su u toj povijesnoj utakmici zaigrali su bili: Vr\xc4\x91uka, \xc5\xbdupan\xc4\x8di\xc4\x87, \xc5\xa0ifer, Tav\xc4\x8dar, Cindri\xc4\x87, Rupec, Vragovi\xc4\x87, Dubrav\xc4\x8di\xc4\x87, Per\xc5\xa1ka, Granec i Ru\xc5\xbei\xc4\x87. Reprezentacija \xc4\x8cehoslova\xc4\x8dke na kraju je uvjerljivo pobjedila 7:0._NEWLINE_Godine 1929. dr\xc5\xbeava je promijenila ime u Jugoslavija, pa je nogometni savez preimenovan u Fudbalski savez Jugoslavije te je svoj sto\xc5\xbeer prebacio u Beograd. Jugoslavenska reprezentacija sudjelovala je na prvom Svjetskom nogometnom prvenstvu 1930. godine, u okrnjenom sastavu budu\xc4\x87i su se hrvatski igra\xc4\x8di, te na kraju i izbornik, povukli iz reprezentacije. Reprezentacija je zavr\xc5\xa1ila na \xc4\x8detvrtom mjestu. U prvoj utakmici prvenstva Jugoslavija je iznenadila mo\xc4\x87ni Brazil pobjediv\xc5\xa1i ga 2:1, a igra\xc4\x8di koji su tom prigodom igrali bili su: Jak\xc5\xa1i\xc4\x87, Sekuli\xc4\x87, Tirnani\xc4\x87, Ivkovi\xc4\x87, Bek, \xc4\x90oki\xc4\x87, Marjanovi\xc4\x87, Arsenijevi\xc4\x87, Vujadinovi\xc4\x87, Mihajlovi\xc4\x87 i Stefanovi\xc4\x87. Za ovu su reprezentaciju igrali isklju\xc4\x8divo srpski igra\xc4\x8di, budu\xc4\x87i su je hrvatski igra\xc4\x8di bojkotirali zbog preseljenja sto\xc5\xbeera Saveza iz Zagreba u Beograd. _NEWLINE_Rad kompletne reprezentacije i Saveza potom je prekinuo Drugi svjetski rat. Za vrijeme rata na podru\xc4\x8dju Hrvatske i BiH postojala je reprezentacija NDH. Nakon rata formirana je socijalisti\xc4\x8dka federacija, a rekonstituiran je i Savez. Savez je bio jedan od osniva\xc4\x8da UEFA-e, a organizirao je i doma\xc4\x87instvo Europskog nogometnog prvenstva 1976. godine koje se igralo u Beogradu i Zagrebu. Jugoslavenska reprezentacija je za vrijeme SFRJ nastupila na osam Svjetskih prvenstava, \xc4\x8detiri Europska te osvojila zlatnu olimpijsku medalju na Ljetnim olimpijskim igrama 1960. godine (tako\xc4\x91er su osvojili srebro tri puta kao drugi, te jedanput broncu, zavr\xc5\xa1iv\xc5\xa1i tre\xc4\x87i). _NEWLINE_Dragan D\xc5\xbeaji\xc4\x87 ima najvi\xc5\xa1e nastupa za jugoslavensku reprezentaciju (85) izme\xc4\x91u 1964. i 1979. godine. Najbolji strijelac reprezentacije je Stjepan Bobek s 38 pogodaka postignutih izme\xc4\x91u 1946. i 1956. godine._NEWLINE_Jugoslavenska reprezentacija do 21 godine osvojila je prvo UEFA-ino prvenstvo 1978. godine._NEWLINE_Jugoslavenska reprezentacija do 20 godine osvojila je Svjetsko juniorsko prvenstvo 1987. godine odr\xc5\xbeano u \xc4\x8cileu.\n_START_SECTION_\nRaspu\xc5\xa1tanje reprezentacije i UN-ov embargo\n_START_PARAGRAPH_\nNakon zavr\xc5\xa1etka Hladnog rata u zemljama u kojima je do tada dominirao Komunizam po\xc4\x8dela su se stvarati demokratska na\xc4\x8dela. Uslijed zahutkale atmosfere nacionalne tenzije podigle su se na dotad nevi\xc4\x91enu razinu. Tijekom prijateljske utakmice izme\xc4\x91u Jugoslavije i Nizozemske odr\xc5\xbeane 1990. godine (pripremne utakmice za nadolaze\xc4\x87e Svjetsko nogometno prvenstvo u Italiji) hrvatski navija\xc4\x8di u Zagrebu zvi\xc5\xbedali su jugoslavenskim igra\xc4\x8dima i samoj himni, ma\xc5\xa1u\xc4\x87i nizozemskim zastavama (koja dijeli izrazitu sli\xc4\x8dnost s hrvatskom zastavom). Raspadom SFRJ raspala se i dotada\xc5\xa1nja nogometna reprezentacija, a ono \xc5\xa1to je od nje ostalo bilo je diskvalificirano s Europskog prvenstva 1992. godine odr\xc5\xbeanog u \xc5\xa0vedskoj. Odluka o diskvalifikaciji donesena je 31. svibnja 1992. godine - samo 10 dana prije slu\xc5\xbebenog po\xc4\x8detka natjecanja. _NEWLINE_Iako je nogometna reprezentacija Jugoslavije kvalifikacije za Euro '92 zavr\xc5\xa1ila na prvom mjestu, na tom natjecanju joj nije bilo dopu\xc5\xa1teno natjecanje zbog UN-ovog embarga. Umjesto Jugoslavije na prvenstvo je, stoga, do\xc5\xa1la reprezentacija Danske koja \xc4\x87e u kona\xc4\x8dnici i osvojiti turnir. Jugoslavija je u to vrijeme ve\xc4\x87 bila postavljena za nositelja Skupine 5 u kvalifikacijama za nadolaze\xc4\x87e Svjetsko prvenstvo u SAD-u 1994. godine, ali joj niti tu natjecanje nije bilo dopu\xc5\xa1teno \xc5\xa1to je samu kvalifikacijsku skupinu u\xc4\x8dinilo znatno slabijom od o\xc4\x8dekivane."